 NA PHILIP MUYANGA BAADA ya Ukanda wa Pwani kupata nafasi mbili za uwaziri na Spika wa Seneti, mdahalo umeibuka ikiwa eneo hilo linahitaji matunda zaidi kutoka kwa Rais William Ruto. Rais aliwateua Bw Salim Mvurya na Bi Aisha Jumwa kwenye baraza la mawaziri, Bw Amason Kingi akapita kura kuwa Spika wa Seneti huku Bw Hassan Omar, akiteuliwa katika Bunge la Afrika Mashariki (EALA). Eneo hilo ambalo pia limefaidika na amri ya Rais ya kurejesha operesheni za bandari ya Mombasa, bado linategea mazuri zaidi. Minong’ono hii huenda imetokana na kuwa Rais Ruto alitoa ahadi chungu nzima wakati wa kampeni za urais, akiahidi kushughulikia shida nyingi za Wapwani jambo ambalo linamfanya kusalia na deni la kisiasa, baada ya kuchukua mamlaka. Viongozi kadhaa wa eneo hilo wamepokea vyema uteuzi wa Wapwani katika nyadhifa mbalimbali. Wengi wao wakieleza kuwa rais Ruto hajatimiza tu ahadi yake, bali anatekeleza wajibu wake wa kushikilia eneo la Pwani. Licha ya hayo, watu wengi wanajiuliza kipimo cha kuonyesha kuwa Rais atakuwa amemaliza kulipa deni lake la kisiasa, ikikumbukwa kuwa kuna maeneo mengine ya humu nchini ambayo pia yanasubiri ayatimizie ahadi. Licha ya kuzuru eneo hilo, Dkt Ruto bado hajatimiza ahadi yake ya kusuluhisha shida tata ya ardhi, ambayo inaathiri kaunti zote sita za eneo hilo. Tatizo hilo limekuwa likitafutiwa suluhu kwa muda na serikali za awali, huku wakazi wakisalia maskwota hata baada ya ahadi nyingi za kulishughulikia. Mhadhiri wa Chuo Kikuu cha Kiufundi Mombasa ambaye pia ni mchambuzi wa masuala ya kisiasa, Dkt Daniel Mwaringa, anaeleza kuwa uteuzi wa mawaziri ni wa kufaidi watu binafsi na sio eneo la Pwani kwa jumla. “Hadi wa sasa, bado tunasubiri kuona jinsi uteuzi wa Spika na naibu wa kiongozi wa walio wengi bungeni, zinachangia kwa maendeleo ya eneo ambayo watu hawa wanawakilisha. Si eti hatushukuru kwa uteuzi, ila uteuzi huo unamsaidia vipi mkazi wa Lamu, Kilifi au Tana?” anauliza Dkt Mwaringa. Kulingana naye, ni muhimu sana kwa Rais kuwateua Wapwani katika nyadhifa zinazohusiana na uundaji wa sera na utekelezaji, ili wakazi wa Pwani wapate manufaa ya uteuzi. Mhadhiri wa Chuo Kikuu cha Pwani, Kaunti ya Kilifi, Prof Halimu Shauri, anasema nafasi alizotoa Dkt Ruto kwa Wapwani hazijagawanywa kwa usawa. Kulingana naye nafasi hizi zimefaidi Mombasa, Kilifi na Kwale na kuacha kaunti nyingine nje. “Ili kuwakilisha eneo zima, tunatarajia kuwa angeteua watu ambao wanatoka katika sehemu zote za Pwani. Alivyowapa Wapwani havijatosha,” alisema Prof Shauri. Kulingana naye, nyadhifa alizotoa Rais haziwezi kulinganishwa na kura alizopata, ikizingatiwa kuwa Pwani ni eneo linaloaminika kuwa ngome ya chama cha ODM. Wakili Yusuf Aboubakar, anahoji kuwa, rais Ruto anapaswa kufanya uteuzi zaidi wa Wapwani, haswa katika serikali. “Kwa mfano hatuna hata kamishna kutoka eneo la Pwani, angalau hata tuwe na makamishna wanne wa kaunti,” anasema Bw Aboubakar. Anaongeza kuwa Rais angali ana deni kubwa kwa Wapwani, hatua ambayo itaamua iwapo atapata uungwaji mkono katika uchaguzi wa 2027. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  